b'\n_START_ARTICLE_\nPs\xc3\xbchholoogiline s\xc3\xb5da\n_START_SECTION_\nMilitaarps\xc3\xbchholoogiline t\xc3\xb5lgendus\n_START_PARAGRAPH_\nEsimese ja Teise maailmas\xc3\xb5ja n\xc3\xa4idete varal kirjutas sel teemal teedrajava uurimuse ameerika politoloog Paul Linebarger ("Ps\xc3\xbchholoogiline s\xc3\xb5da", Washington 1948). Ps\xc3\xbchholoogilise s\xc3\xb5ja m\xc3\xb5istele andis ta seet\xc3\xb5ttu militaarse t\xc3\xb5lgenduse._NEWLINE_Linebargeri j\xc3\xa4rgi on ps\xc3\xbchholoogiline s\xc3\xb5da laiemas t\xc3\xa4henduses ps\xc3\xbchholoogia aluste rakendamine s\xc3\xb5jategevuses ja kitsamas t\xc3\xa4henduses: s\xc3\xb5jategevuse ps\xc3\xbchholoogilise m\xc3\xb5ju t\xc3\xa4iendamine propaganda vahenditega._NEWLINE_Kuid ps\xc3\xbchholoogilise s\xc3\xb5ja v\xc3\xb5tteid on laialdaselt kasutatud ka enne ja p\xc3\xa4rast s\xc3\xb5du, see t\xc3\xa4hendab riikidevahelise rahu tingimustes.\n_START_SECTION_\nPs\xc3\xbchholoogilise s\xc3\xb5ja meetodite kasutamine s\xc3\xb5jategevuses\n_START_PARAGRAPH_\nNATO-s kasutatava terminoloogia kohaselt on infos\xc3\xb5da \xc3\xbcldine termin. Selle alla kuuluvad klassikalised ps\xc3\xbchholoogilised operatsioonid (PSYOPS) ja tegutsemine vastase signaal\xc3\xbchenduste, juhtkonna ja arvutite vastu ning pressiteenistust peetakse infooperatsioonide osaks.'